
Dokument parlamentar

RAPORT 

PËR PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË KONFEDERATËS ZVICERANE, PËR GRANTIN E ASISTENCËS FINANCIARE PËR PROJEKTIN “NGRITJA E KAPACITETEVE PËR ZHVILLIMET NË PËRMASA TË MËDHA TË INFRASTRUKTURËS SË GAZIT NË SHQIPËRI II”
Komisioni për Ekonominë dhe Financat, në cilësinë e komisionit përgjegjës, në mbledhjen e datës 27 maj 2015, shqyrtoi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe Qeverisë së Konfederatës Zvicerane, për grantin e asistencës financiare për projektin “Ngritja e kapaciteteve për zhvillimet në përmasa të mëdha të infrastrukturës së gazit në Shqipëri II”, i cili është propozuar nga Këshilli i Ministrave, sipas përcaktimeve të nenit 81, të Kushtetutës së Shqipërisë dhe shoqërohet me relacionin përkatës në zbatim të nenit 68, të Rregullores së Kuvendit. Gjithashtu, kjo marrëveshje bazohet në Kushtetutën e Republikës së Shqipërisë, Kreu II “Marrëveshjet Ndërkombëtare”, neni 121, e në vijim të saj. 
Në mbledhjen e Komisionit ishte i pranishëm për t’iu përgjigjur pyetjeve të deputetëve, zëvendësministri i Energjisë dhe Industrisë z. Bejtja.

Qeveria e Konfederatës Zvicerane, e përfaqësuar nga Sekretariati i Shtetit për Çështjet Ekonomike dhe Këshilli i Ministrave i Republikës së Shqipërisë, i përfaqësuar nga Ministria e Industrisë dhe Energjisë dhe Ministria e Financave, duke iu referuar Marrëveshjes Kuadër ndërmjet Këshillit Federal Zviceran dhe Këshillit të Ministrave të Republikës së Shqipërisë për Bashkëpunimin Teknik, Financiar dhe Humanitar, të lidhur dhe nënshkruar në Tiranë më 11 maj 2007 dhe të ratifikuar nga Parlamenti Shqiptar me Ligjin Nr. 9801 të datës 13 shtator 2007, me dëshirën për të forcuar këto marrëdhënie miqësore dhe bashkëpunimin e frytshëm midis dy vendeve dhe nxitjen e zhvillimit të mëtejshëm ekonomik dhe shoqëror të Republikës së Shqipërisë, miratuan, në parim, me vendimin e Këshillit të Ministrave nr.170, datë 25.2.2015, dhe nënshkruan më 18 mars 2015, grantin e asistencës financiare për projektin “Ngritja e kapaciteteve për zhvillimet në përmasa të mëdha të infrastrukturës së gazit në Shqipëri, II,” 

Konsorciumi i Shah Deniz II, me përzgjedhjen e tij të Gazsjellësit Trans Adriatik (TAP) si rrugën e parapëlqyer për transportin e gazit natyror azerbajxhanas për në Evropën Perëndimore, ka hapur rrugën për hapjen e mëtejshme të Korridorit Jugor të Gazit. Nëpërmjet TAP-it Shqipëria do të lidhet me rrjetin ndërkombëtar të gazsjellësve. Megjithatë, analizat tregojnë nevojën e madhe të Qeverisë së Shqipërisë për ngritjen e kapaciteteve shtesë për përballimin e projekteve të rëndësisë së lartë siç është TAP, si dhe për trajtimin e zhvillimit të mundshëm të një tregu të ri gazi në vend. 

Si rrjedhojë, Qeveria e Konfederatës Zvicerane nëpërmjet kësaj marrëveshje ka marrë angazhimin për të mbështetur Qeverinë e Shqipërisë në lidhje me Projektin për Ngritjen e Kapaciteteve për Zhvillimet në Përmasa të Mëdha të Infrastrukturës së Gazit në Shqipëri II, duke trajtuar në mënyrë të veçantë nevojat menaxheriale, teknike, ato specifike financiare dhe ligjore për industrinë duke i mundësuar Qeverisë së Shqipërisë të realizojë përfitimet e mundshme që rrjedhin nga zbatimi i TAP-it dhe zhvillimi i një tregu shqiptar gazi. Asistenca financiare e akorduar nga Qeveria e Konfederatës Zvicerane parashikohet të arrijë në vlerën maksimale prej 6’600’000 EURO. Kjo shumë përfshin fillimisht 6’000’000 EURO për shërbimet e këshillimit dhe ngritjes së kapaciteteve, 600’000 EURO për financimin e mbështetësit, auditimet financiare dhe studimin opsional të projektit për mbylljen graduale dhe studimet e vlerësimit pas përfundimit. Asnjë nga të ardhurat e Kontributit nuk do të përdoret për ndonjë qëllim tjetër përveç veprimtarive të planifikuara në Projekt. 

Objektivi i përgjithshëm i dhënies së asistencës fianciare është që të ngrejë kapacitetet e nevojshme brenda institucioneve publike dhe autoriteteve qeveritare përkatëse shqiptare, si dhe të rrisë dhe përditësojë kuadrin ligjor, teknik dhe institucional për të zhvilluar tregun e gazit në Shqipëri, për të zbatuar detyrimet e lindura nga marrëveshja e TAP-it dhe për të menaxhuar projektet në përmasa të mëdha të infrastrukturës së gazit.
Shërbimet e konsulencës dhe ato për ngritjen e kapaciteteve për Projektin do të mbështesin Qeverinë e Republikës së Shqipërisë në:
· shfrytëzimin e mundësive potenciale për të rritur sigurimin e energjisë duke diversifikuar kombinimin e energjisë dhe burimet e energjisë;
· mbështetjen e zhvillimit ekonomik nëpërmjet një kornize investimesh më të qëndrueshme nga këndvështrimi i zhvillimit të një tregu të brendshëm gazi;
· zhvillimin e strategjive sektoriale, politikave dhe organizimin e analizave ekonomike të tregjeve energjetike; menaxhimin e rregullave, lejeve dheproceset e zhvillimit të projektit; ngritjen dhe forcimin e institucioneve specifike të sektorit;
· rritjen e aftësisë për të zbatuar dhe vendosur masa mbrojtëse mjedisore, sociale dhe të sigurisë gjatë ndërtimit të objekteve në përmasa të mëdha të infrastrukturës së gazit brenda territorit të saj
· sigurimin e një kuadri rregullator të favorshëm që të përdorë në mënyrën më optimale burimet publike shtesë të krijuara prej projekteve me përmasa të mëdha të infrastrukturave të gazit;
· uljen e çlirimit të gazrave serë përmes uljes së energjisë të importuar të bazuar në fosile;
· rritjen e aftësive menaxheriale për zbatimin e projektit dhe forcimin e aftësive të tij komunikuese për sektorët e gazit dhe energjisë.
Duke qenë se financimi i këtij projekti është në zbatim edhe të angazhimit të Qeverisë së Republikës së Shqipërisë për të vazhduar reformat në mënyrë që të krijojë një ekonomi tregu sipas kushteve demokratike, dhe për të ofruar një mjedis të shëndetshëm dhe të përshtatshëm nga pikëpamja ekologjike për brezat e tanishëm dhe të ardhshëm dhe gjithashtu, projekti bazohet në objektivat e diversifikimit të energjisë të shprehura në Draft Strategjinë Kombëtare për Zhvillim dhe Integrim 2014 – 2020, Komisioni e miratoi projektligjin me votat pro të të gjithë anëtarëve të pranishëm në mbledhje. 

